Conclúidí Comhpháirteacha ó Pharlaimint na hEorpa, ó Chomhairle an Aontais Eorpaigh agus ón gCoimisiún Eorpach maidir le

Cuspóirí Beartais agus Tosaíochtaí do 2020-2024

(2021/C 18 I/02)

Don téarma reachtach go dtí 2024, comhaontaíonn na trí Institiúid clár oibre uaillmhianach polaitiúil agus reachtach a chur ar fáil don téarnamh agus don bheocht athnuaite. Is clár oibre dearfach é seo le go mbeidh Aontas níos athléimní ag iarraidh téarnamh as éifeachtaí phaindéim COVID-19 agus deiseanna an chlaochlaithe aeráide agus an chlaochlaithe dhigitigh á dtapú agus neamhspleáchas straitéiseach oscailte na hEorpa á fheabhsú ag an am céanna. Ionas go mbeidh an tAontas agus a chomhpháirtithe ar chonair an téarnaimh agus chun iad a ullmhú do na haistrithe sin, tabharfaimid tús áite do na cuspóirí seo a leanas sna ceithre bliana amach romhainn:

1. Déanfaimid ár seacht ndícheall téarnamh iomlán as paindéim COVID-19 a áirithiú nach bhfágfar aon duine ar gcúl leis. Leanfaimid de bheith ag cosaint beatha agus slite beatha, tacóimid le foirne leighis agus áiritheoimid go mbeidh fáil ar earraí leighis laistigh den Aontas agus thar lear, agus tabharfaimid tús áite d'fhorbairt agus imscaradh vacsaíne ar fud an domhain. Leanfaimid dár gcuid iarrachtaí a dhíriú ar bhearta chun éifeachtaí na géarchéime eacnamaíche a mhaolú. Bainfimid úsáid as ár mbuiséad ilbhliantúil uaillmhianach, arna threisiú le NextGenerationEU, chun an téarnamh agus geilleagar na todhchaí a chumhachtú agus a mhúnlú agus an treochlár chun acmhainní dílse nua a thabhairt isteach á chur chun feidhme. Déanfaimid an margadh aonair a dhoimhniú chun tacú le téarnamh láidir agus Eoraip níos iomaíche agus níos inbhuanaithe a chruthú. Tabharfaimid aghaidh ar na ceachtanna a foghlaimíodh ón ngéarchéim sláinte agus ar na leochaileachtaí a nochtadh léi, le comhar níos uaillmhianaí maidir le réimse na sláinte agus leis an gcosaint shibhialta, ag cur Aontas Sláinte na hEorpa ar bun, agus inniúlachtaí náisiúnta á n-urramú ag an am céanna.

2. Chomh maith leis an bpaindéim a bhainistiú ar bhealach comhordaithe, géaróimid ar ár gcuid oibre Aontas na chéad ghlúine eile a thógáil. Chuige sin, tabharfaimid tús áite do ghníomhaíochtaí lena gcuirfear dlús leis an aistriú chuig sochaí a bheidh níos cothroime, níos sláintiúla, níos glaise agus níos digití san Aontas agus ar bhonn domhanda. Cuirfimid borradh faoin taighde agus forbairt atá á ndéanamh againn agus faoinár n-acmhainneacht nuálaíochta le dlús a chur leis an aistriú glas agus leis an aistriú digiteach, go háirithe i bpríomhréimsí amhail earnáil an fhuinnimh, ríomhaireacht ardfheidhmíochta agus intleacht shaorga iontaofa.

3. Is príomhthosaíocht fós í ceannaireacht dhomhanda an Aontais i gcomhrac an athraithe aeráide toisc go bhfuil laghduithe móra ar astaíochtaí agus úsáid níos éifeachtúla acmhainní i ngach earnáil den gheilleagar éirithe práinneach. Ag an am céanna, tá deiseanna ollmhóra ag baint leis an aistriú glas don fhás eacnamaíoch agus do chruthú post, agus cuirtear feabhas ar ár n-athléimneacht i gcoinne an athraithe aeráide leis. Sna ceithre bliana amach romhainn, saothróimid na spriocanna atá againn aeráidneodracht a bheith ann faoi 2050, aistriú a bheidh cothrom go sóisialta a dhéanamh chuig geilleagar ciorclach iomaíoch, inbhuanaithe, an bhithéagsúlacht a chosaint, agus Spriocanna Forbartha Inbhuanaithe 2030 na Náisiún Aontaithe a chur chun feidhme.

4. Le géarchéim COVID-19, tá dlús curtha le hipir-nascacht agus le comhtháthú teicneolaíochtaí nua a mhúnlaíonn ár slí mhaireachtála agus a chlaochlaíonn an dóigh a mbímid ag foghlaim, ag obair, ag bualadh le chéile agus ag tomhailt. Nochtadh leis an ngéarchéim freisin na leochaileachtaí atá ag an Eoraip – ón gcibearshlándáil go saincheisteanna acmhainneachta agus easpa bonneagair leathanbhanda in a lán réigiún. Chun ár n-áit sa gheilleagar domhanda a neartú agus ár luachanna a chosaint, cruthóimid ár réitigh dhigiteacha féin agus bunóimid ceannasacht dhigiteach na hEorpa. Ní mór dúinn díriú lenár n-iarrachtaí ar rochtain ar shonraí agus ar chosaint sonraí araon, ar theicneolaíocht nuálach a fhorbairt agus ar ár mbonneagar a uasghrádú. Chun leas a bhaint as ala na huaire agus an Eoraip a chur ar chonair uaillmhianach ionsar tuilleadh digitithe, saineoimid spriocanna digiteacha soiléire do 2030 agus oibreoimid i gcomhar le chéile lena mbaint amach. Ní mar a chéile a bheidh éifeachtaí eacnamaíocha na géarchéime agus luas an téarnaimh do gach grúpa sa tsochaí agus i ngach réigiún san Aontas. Tá méadú tagtha ar an dífhostaíocht i ngeall ar an ngéarchéim, go háirithe i gcás daoine óga agus ban atá ag obair i gcineálacha leochaileacha fostaíochta. Sin é an chúis a nglacfaimid bearta chun Colún Eorpach na gCeart Sóisialta a chur chun feidhme a thuilleadh, go háirithe cearta oibrithe sa gheilleagar digiteach a choimirciú, deiseanna comhionanna a chur ar fáil do chách, creat le haghaidh íosphá leordhóthanach a fhorbairt, agus pá a dhéanamh níos trédhearcaí.

5. Chun ár ngeilleagar a dhéanamh níos athléimní agus níos láidre, neartóimid a bhunchlocha a thuilleadh. Áiritheoimid saorghluaiseacht trí fheidhmiú cuí Limistéar Schengen, déanfaimid an margadh aonair a fhorfheidhmiú, a dhoimhniú agus a athbheochan, tacóimid le cláir náisiúnta athchóirithe agus infheistíochta, agus spreagfaimid infheistíochtaí príobháideacha chun tús a chur leis an ngeilleagar. Saothróimid beartas tionsclaíoch Eorpach uaillmhianach chun go mbeidh ár dtionscal níos inbhuanaithe, níos glaise, níos iomaíche ar an leibhéal domhanda, agus níos athléimní. Ní mór dúinn ár n-airgeadra aonair a neartú, cobhsaíocht airgeadais níos fearr a áirithiú agus muid féin a chosaint ar choireanna airgeadais, ar chalaois chánach, ar imghabháil cánach, ar sheachaint cánach agus ar sciúradh airgid. Is gá gnólachtaí agus daoine Eorpacha a chosaint ar iomaíocht éagórach ó thar lear. Leis sin a bhaint amach, tabharfaimid sraith iomchuí gníomhaíochtaí isteach maidir le cánachas agus tabharfaimid aghaidh ar na héifeachtaí saofa a bhíonn ag fóirdheontais eachtracha áirithe ar ár margadh aonair. Chun ganntanais soláthair agus spleáchais a sheachaint maidir le hearraí atá ríthábhachtach do shábháilteacht ár saoránach nó d'fheidhmiú ár ngeilleagair, sainaithneoimid spleáchais straitéiseacha agus déanfaimid gníomhaíocht chun iad a laghdú. Neartóimid ár n-uathriail straitéiseach oscailte agus ár n-athléimneacht agus coinneoimid ár dtiomantas diongbháilte do thrádáil oscailte riailbhunaithe.

6. Tá méadú ag teacht ar iarrachtaí na réimeas forlámhach bréagscéalta faoi phaindéim COVID-19 a scaipeadh agus an bonn a bhaint dár sochaithe daonlathacha. Beidh todhchaí ár nAontais ag brath ar an acmhainneacht atá againn ár gcomhluachanna a chosaint agus ár samhail dhaonlathach a neartú. Táimid go hiomlán tiomanta do phrionsabal an smachta reachta ar a bhfuil ár gcóras daonlathach bunaithe. Gníomhóimid go cinntitheach chun slándáil mhuintir na hEorpa a ráthú. Neartóimid freisin ár n-acmhainneacht chomhchoiteann freagairt ar an sceimhlitheoireacht agus ar bhagairtí hibrideacha, bagairtí agus coireanna trasearnála, trasteorann agus hibrideacha atá ag teacht chun cinn agus atá ann cheana. Is iad na daoine croí agus anam ár ndaonlathais. Tabharfaimid aghaidh ar shaincheisteanna práinneacha na sochaí a bhaineann leis an athrú déimeagrafach. Leanfaimid de bheith ag cosaint na hurraime do chearta bunúsacha agus don neamh-idirdhealú sa bhaile agus thar lear. Fearfaimid cogadh ar an gciníochas agus oibreoimid ar son Aontas an chomhionannais ina mbeidh cearta agus deiseanna comhionanna do chách. Cuirfimid bailchríoch ar ár gcuid oibre ar athchóiriú cuimsitheach ar ár gcóras imirce agus tearmainn chun cur chuige éifeachtúil daonnúil a áirithiú agus le go mbeimid inniúil do na dúshláin a bheidh ann amach anseo.

7. Neartóimid ról an Aontais mar ghníomhaí domhanda: tá comhar ríthábhachtach chun tionchar a imirt ar na forbairtí domhanda atá ag múnlú ár dtodhchaí agus chun sláinte ár bpláinéid a chothú. Is ar an ábhar sin a dhéanfaimid an t-ord domhanda riailbhunaithe iltaobhach a chur chun cinn agus a athchóiriú. Oibreoimid i ndlúthchomhar lenár gcomhpháirtithe straitéiseacha agus leis na tíortha atá ar aon intinn linn, go háirithe le riarachán nua SAM, chun na cuspóirí sin a bhaint amach. Saothróimid beartas athspreagtha maidir le méadú, tabharfaimid aird ar leith ar ár gcomhpháirtithe i gComharsanacht an Oirthir agus an Deiscirt agus cothóimid comhpháirtíocht bhríomhar leis an Afraic. Cuirfimid feabhas ar ár gcumais chosanta ionas go mbeidh an Eoraip níos láidre mar chuid de chomhghuaillíocht thrasatlantach níos láidre. Oibreoimid ar son EDT láidir agus chothrom na Féinne, agus ár n-acmhainneacht freagairt ar chleachtais éagóracha agus ar easpa cómhalartachta á áirithiú ag an am céanna.

Spreagfar agus stiúrfar ár ngníomhaíocht sna blianta amach romhainn leis na cuspóirí beartais agus na tosaíochtaí sin. Leabóimid réamhamharc straitéiseach inár gceapadh beartais chun tuiscint níos fearr a fháil ar na héifeachtaí a bheidh ag roghanna beartais an lae inniu amach anseo, chun go n-éireoidh leis an aistriú glas agus leis an aistriú digiteach agus chun feabhas a chur ar ár gcumas tionchar a imirt ar fhorbairtí domhanda. Oibreoimid le chéile chun beart a dhéanamh dár saoránaigh. I ndáil leis an méid sin, cuirfimid bealaí ar fáil lena dtuairimí a chur in iúl agus beartais an Aontais á gceapadh, lena n-áirítear tríd an gComhdháil ar Thodhchaí na hEorpa. Beidh prionsabail an bhreisluacha Eorpaigh, na coimhdeachta agus na comhréireachta mar threoir againn agus bainfimid leas iomlán as an acmhainneacht a chuirtear ar fáil leis na Conarthaí.

Съставено в Брюксел на десети декември две хиляди и двадесета година.

Hecho en Bruselas, el diez de diciembre de dos mil veinte.

V Bruselu dne desátého prosince dva tisíce dvacet.

Udfærdiget i Bruxelles den tiende december to tusind og tyve.

Geschehen zu Brüssel am zehnten Dezember zweitausendzwanzig.

Kahe tuhande kahekümnenda aasta detsembrikuu kümnendal päeval Brüsselis.

Έγινε στις Βρυξέλλες, στις δέκα Δεκεμβρίου δύο χιλιάδες είκοσι.

Done at Brussels on the tenth day of December in the year two thousand and twenty.

Fait à Bruxelles, le dix décembre deux mille vingt.

Arna dhéanamh sa Bhruiséil, an deichiú lá de mhí na Nollag an bhliain dhá mhíle fiche.

Sastavljeno u Bruxellesu desetog prosinca godine dvije tisuće dvadesete.

Fatto a Bruxelles, addì dieci dicembre duemilaventi.

Briselē, divi tūkstoši divdesmitā gada desmitajā decembrī.

Priimta du tūkstančiai dvidešimtų metų gruodžio dešimtą dieną Briuselyje.

Kelt Brüsszelben, a kétezer-huszadik év december havának tizedik napján.

Magħmul fi Brussell, fl-għaxar jum ta’ Diċembru fis-sena elfejn u għoxrin.

Gedaan te Brussel, tien december tweeduizend twintig.

Sporządzono w Brukseli dnia dziesiątego grudnia roku dwa tysiące dwudziestego.

Feito em Bruxelas, em dez de dezembro de dois mil e vinte.

Întocmit la Bruxelles la zece decembrie două mii douăzeci.

V Bruseli desiateho decembra dvetisícdvadsať.

V Bruslju, dne desetega decembra leta dva tisoč dvajset.

Tehty Brysselissä kymmenentenä päivänä joulukuuta vuonna kaksituhattakaksikymmentä.

Som skedde i Bryssel den tionde december år tjugohundratjugo.